बोहर । अबोहर कत्लकांड में मुख्यमंत्री प्रकाश सिंह बादल ने दावा किया है शराब कारोबारी शिवलाल डोडा का अकाली-भाजपा से कोई संबंध नहीं है। डोडा ने बतौर आजाद प्रत्याशी चुनाव लड़ा था। कांग्रेस बिना कारण मामले को सियासी रंगत दे रही है, जबकि हकीकत यह है कि आज भी पुरानी फाजिल्का रोड पर शिवलाल डोडा के शराब के होलसेल गोदाम की बिल्डिंग में ही स्थानीय सर्कल अकाली दल का दफ्तर चल रहा है। इतना ही नहीं इस दफ्तर के बाहर अकाली दल के सांसद शेर सिंह घुबाया के साथ शिव लाल डोडा की फोटो वाला फ्लेक्स बोर्ड भी लगा है। यह बात कांग्रेस विधायक दल के पूर्व नेता सुनील जाखड़ ने कही। जाखड़ ने कहा कि अकाली सरकार इस कत्लकांड को पहले दिन से गैंगवार करार देकर मुख्य आरोपियों को बचाने में लगी हुई है लेकिन पूरे देश में यह मामला उठने पर अब अकाली दल से संबंधित मंत्री व प्रवक्ता नए बयानों में यह कह रहे हैं कि शिव लाल डोडा से हमारा कोई संबंध नहीं है तथा कानून के मुताबिक किसी को बख्शा नहीं जाएगा।
पुलिस की सुरक्षा में घूम रहा है आरोपी डोडा: जाखड़
जाखड़ ने कहा कि हत्याकांड के मुख्य आरोपी डोडा जिसे पकड़ने के लिये पुलिस अधिकारियों द्वारा पुलिस टीमेंं विभिन्न प्रदेशों में भेजने के बड़े-बड़े दावे किये जा रहे हैं, हकीकत में आज भी शिव लाल डोडा भारी पुलिस सुरक्षा में खुला घूम रहा है। डोडा को रविवार 20 दिसंबर को भी पंजाब पुलिस की सुरक्षा में चंडीगढ़ में घूमता हुआ देखा गया है। पंजाब सरकार के इशारे पर पंजाब पुलिस शिवलाल डोडा की कोर्ट से जमानत करवाने के लिए हर संभव प्रयास कर रही है। जाखड़ ने कहा, इस कत्लकांड के मुख्य आरोपी शिवलाल डोडा के नजदीकी रिश्तेदार व कारोबार में हिस्सेदार टीवी चैनलों पर सरेआम कह रहे हैं कि खुद शिवलाल डोडा वारदात के अगले दिन 12 दिसंबर को पुलिस सुरक्षा के बीच भीम टांक के घर जाकर आए थे। इससे साफ जाहिर होता है कि पंजाब पुलिस उसे बचाने में लगी है।
प्रियंका व अक्षय को देने के लिए करोडों लेकिन भीम के परिवार को कुछ नहीं: रिणवा
भीम हत्याकांड में भाजपा के प्रदेश सचिव संदीप रिणवा ने अपनी ही सरकार पर निशान साधा है। भीम हत्या कांड संघर्ष कमेटी द्वारा लगाए गए धरने में बसपा के राष्ट्रीय महासचिव नरेंद्र कश्यप की मौजूदगी में उन्होंने आरोप लगाया कि सीएम व डिप्टी सीएम के लोकसभा हल्के अबोहर के साथ लगते हैं। वे वहां आकर चले गए लेकिन यहां नहीं आ सके। इस मामले में सरकार संवेदनहीनता दिखा रही है। जो लोग अंदर किए जाने वाले हैं वे सरेआम बाहर घूम रहे हैं। लेकिन करिंदों को पकड़ कर जेल में भेजा जा रहा है। पंजाब सरकार कबड्डी कप में बुलाने के लिए प्रियंका चोपड़ा व अक्षय कुमार को तो करोड़ों रुपए दे सकती है लेकिन एक गरीब परिवार को देने के लिए उनके पास 1 करोड़ भी नहीं। उन्होंने एलान किया कि जितनी देर तक इस पीड़ित परिवार को एक करोड़ रुपया नहीं दिया जाता, उतनी देर तक वे संघर्ष करते रहेंगे।
hin_Deva hin_Deva hin_Deva hin_Deva hin_Deva